Opgøret mellem Lars Løkke Rasmussen og Helle Thorning-Schmidt er en politisk komedie. Hver gang han peger ud mod verden, peger hun tilbage på hans krop.

Helle Thorning-Schmidt siger ikke til Lars Løkke Rasmussen: Du er en forsmået person, som prøver at tabe dig foran hele Danmark, men du slipper ikke væk. Du vil ligne en leder, men du er og bliver Bilags-Lars. Du kan ikke slippe ud af den ydmygede krop og ind i rollen som stor statsmand. Hvis du hidser dig op, har du tabt, for så har du mistet selvkontrollen over for dem, der skulle stemme på dig. Og hvis du ikke hidser dig op, har du også tabt, for så er du en tarvelig lille mand, som ikke forsvarer dig. Uanset hvad er du en taber.

Det siger Helle Thorning-Schmidt ikke, for sådan taler man ikke som statsminister, og i øvrigt behøver hun ikke sige det selv.